Iż-żewġ unjins li jirrappreżentaw l-għalliema u l-edukaturi ħarġu sett ta' direttivi wara l-aħħar żviluppi dwar il-coronavirus f'Malta Il-Parent’s days u anke l-kunċerti tal-iskejjel x’aktarx li se jkunu milquta minn direttivi li ħarġet il-Unjin Maltija tal-Għalliema (MUT), filwaqt li l-Unjin tal-Edukaturi Professjonali (UPE) qed tappella lill-membri tagħha biex ma jikkoreġux xogħol ta’ studenti morda. Iż-żewġ unjins ħadu dawn id-deċiżjonijiet wara l-aħħar żviluppi dwar il-coronavirus li issa miss ukoll lil Malta, fejn tifla ta’ 12-il sena u l-ġenituri tagħha qed jingħataw il-kura fl-isptar Mater Dei. L-MUT qed tappella lill-membri tagħha biex ma jorganizzawx u ma jattendux għal attivitajiet li jsiru fil-magħluq u li għalihom ikunu se jattendu 30 persuna jew aktar. Din id-direttiva se tkun qed tolqot il-parents’ days, l-open days u attivitajiet oħra bħall-kunċerti. Il-membri tal-MUT mhux qed jaċċettaw xogħol minn studenti li jħossuhom ma jifilħux u anke mhux jattendu attivitajiet tal-massa bħall-assemblies u quddies. Min-naħa tagħha, il-UPE wkoll qed tappella lill-membri tagħha biex ma jagħtux u lanqas jikkoreġu x-xogħol ta’ studenti ma jifilħux u biex ma jattendux attivitajiet tal-massa organizzati mill-iskola. Qed tappella lill-edukaturi biex jekk studenti jkollhom sintomi simili għal dawk ta’ influwenza, ma jħalluhomx fil-klassi. Il-UPE qed tinsisti li l-edukaturi għandhom jitħallew jużaw ingwanti meta jmissu materjali bħax-xogħol tal-istudenti jew inkella affarijiet teknoloġiċi. Anke l-membri tal-UPE qed jintalbu ma jipparteċipawx għall-parents’ days, prize days, kunċerti u attivitajiet oħra.